  Наталья Тетерина Алнаш ёросын сямлы пӧрмем «Выль ар удмурт сямен» шулдыръяськонэ 23-тӥ толсуре Туймыйыл черкогуртысь клубе ог 70 егитъёс люкаськизы. Котькуд лыктэм куноез пыжиськемен но арган гурен пумитазы. Со сярысь ивортодэтъя «Удмуртия» агентстволы егитъёслэн «Ошмес» центрысьтызы ӧнерчи, «Шунды» огазеяськонлэн Алнаш ёросысь ёзэтэзлэн кивалтӥсез Алёна Каменева вераз. Солэн кылъёсызъя, ужась егитъёс удмурт Выль ар ужрадэ мылысь-кыдысь пырисько. Таяз арын Туймыйылэ Азамат, Асан но Алнаш муниципал кылдытэтъёсысь куноос вуизы. Удмурт кылын тунсыко ук, весь ӟучсэ гинэ тунсыко ӧвӧл, кадь. Нош та аспӧртэмлыкогес, удмурт лулчеберетэз, удмурт кылэз вӧлмытон. Со милям быдэсак удмурт кылын ортче. Ваньмыз-ваньмыз удмурт сямен вал Алёна КаменеваУжрадэ пыриськисьёсты егитъёслэн Выль ар возьматонзы, шудонъёс но келянтэм лотерея шулдыртытӥзы. Тросэз егитъёс «Выль аре» пӧрмыса лыктӥзы но асьсэлэсь дӥсьсэс сцена вылын эктыса но сценка пуктыса утизы. Тужгес устооссэ кузьымъёсын пусйизы. Алёна Каменева шумпотэ, таяз арын Алнаш ёросын «Шундылэн» ёзчиосызлэн лыдзы будӥз шуыса. Со понна огазеяськонлэн азьветлӥсьёсыз школаосы потало. Кылсярысь, туэ ёрос лыдӟетъюртэн ӵош визьсынанъя «Шаер азбука» шудонэз вить дышетсконниосын ортчытӥзы. Таӵе амалэн ужзылэн пайдаез адӟиське — али «Шундые» 18 пиналъёс пырисько. Нош егитъёсты юри кыскыны кулэ ӧвӧл, соос асьсэос туж шаплыесь, шуэ огазеяськонлэн ёрос ёзэтэзлэн кивалтӥсез. Туннэ нуналлы «Шундыын» 32 кузя ужась егитъёс. Соослы кельше, милям ужась егитъёсмы пыриськисесь, котькытчы пырисько, котькытын милемлы юртто Алёна КаменеваКызьы шуэ егитъёсын ужась ӧнерчи, таяз арын эшшо одӥгез вормон — со покчи классъёсын дышетскисьёслы «Шундысиос» движение усьтон. Отчы туннэ нуналлы 14 пиналъёс пырисько. Эшшо но тросгес нылпиос «Шундылэн» ужаз мед кыстӥськозы шуыса, ёрос ёзэтэн кивалтӥсь вуоно арын «Лаборатория «Шунды» дышетон программаез ӧтьыны чакла. Со сяна, 2018-тӥ арын Алнашын быдэ вуонлы сӥзем «Эру» ёрос ужрадэз ортчытэмзы потэ. Озьы ик вуоно арлы малпанъёс пӧлын анай кыллы сӥзем ужрадъёс, «Ӟечлык арня» элькун акция но пересьёслэн юртазы улӥсьёслы концертъёс, ивортӥз Алёна Каменева. Тодэ вайытом, Выль арлы сӥзем удмурт ужрадъёс элькунамы кылем арняысен ортчо ни. Кылсярысь, Кияса ёросысь Удмурт ёлкае удмурт, ӟуч, пор но бигер Тол Бабайёс вуылӥзы. Тегъёс: егитъёс Удмуртия пиналъёс удмуртъёс Мерлык Шунды Алнаш  